Departement ontken verpleegkollege gaan deure sluitFoto ter illustrasie (Foto: Pixabay) Die Gautengse departement van gesondheid het gerugte ontken dat die Ann Latsky-verpleegkollege in Auckland Park, Johannesburg, vir ’n onbepaalde tydperk sy deure gaan sluit. Prof. Mkhululi Lukhele, die hoof van die departement, het in ŉ verklaring gesê hy wil dié gerugte in die kiem smoor. “Die teenoorgestelde is inteendeel waar. Die Gautengse verpleegkolleges Ann Latsky, Chris Hani Baragwanath, SG Lourens, Ga-Rankuwa, Bonalesedi en die Rahima Moosa-verpleegkollege het reeds op 7 Januarie vanjaar heropen. Klasse soos primêre gesondheidsorg en eerste jaar verloskunde het reeds begin en studente wat oorbruggingskursusse doen, woon ook reeds klasse by,” sê Lukhele. Die gerugte kom nadat derdejaarstudente by die Ann Latsky-verpleegkollege verlede jaar volstrek geweier het om hul eksamen aan die einde van die akademiese jaar af te lê. Die studente het glo gevoel hulle het te min voorbereidingstyd vir dié eksamen ontvang. Lukhele erken dat verlede jaar se studentebetogings ’n negatiewe invloed gehad het op die kollege se bedrywighede, maar verseker dat die kollege vanjaar ten volle sal funksioneer en “onderrig en opleiding reeds plaasvind”. Hy verduidelik verder dat die protesaksie van verlede jaar geensins vanjaar se studente-inname beïnvloed nie aangesien alle studente wat vanjaar hul kursusse by Bonalesedi Kollege vir Verpleegkunde en SG Lourens Kollege moes begin, reeds begin het. Volgens Lukhele het die departement destyds probeer om die kwessie by die kollege op te los deur nog ŉ eksamendatum te verskaf waartydens die studente hul eksamen wel kon aflê. Dit is glo gedoen deur middel van ‘n remediëringsproses. “Daar moet kennis geneem word dat eksamenreëls nié bloot verander kan word nie en die departement nie op aandrang van die studente ’n benadering kan toepas waartydens almal bloot deurgesit word nie. Dit is teen die reëls.” Die departement sal wel die nodige stappe volg om studente die geleentheid te gun om tog na die volgende akademiese vlak te vorder – dit sluit in ’n hereksamen en die moontlikheid van appèl indien nodig vir studente wat verontreg voel. Lukhele sê dat daar sommige studente is wat hul uitstaande eksamen wil aflê en dat die departement bereid is om hierdie studente te help indien die proses verloop soos uiteengesit in die eksamenreëls. Hierdie reëls sluit in remediëringsklasse en toekenning van verlofdae vir studie sodat studente nie benadeel word nie. Hy sê sommige van die Ann Latsky-studente is ook reeds besig met ervaringsopleiding in Gautengse hospitale aangesien ŉ sekere aantal praktiese ure nodig is om hul akademiese jaar te slaag. Dit het ook intussen onder die departement se aandag gekom dat sommige studente glo ander intimideer. “Dít bekommer ons en ons sal die saak ondersoek. Ten spyte van al hierdie uitdagings, bly Gauteng die leier wat in die toekoms van verpleegkunde in Suid-Afrika belê,” sê Lukhele. Dié departement bestee jaarliks sowat R140 miljoen aan beurse vir 1 310 studenteverpleegkundiges.